กรมการแพทย์ พลิกวิกฤตโควิด-19 เป็นโอกาสสร้างนิวนอมอลด้านระบบบริการการแพทย์ด้วยเทคโนโลยี ลดความแออัดโรงพยาบาลอย่างถาวร
กรมการแพทย์ พลิกวิกฤตโควิด-19 เป็นโอกาสสร้างนิวนอมอลด้านระบบบริการการแพทย์ด้วยเทคโนโลยี ลดความแออัดโรงพยาบาลอย่างถาวร  นพ.สมศักดิ์ อรรฆศิลป์ อธิบดีกรมการแพทย์ กล่าวว่า กระทรวงสาธารณสุข มีแผนลดความแออัดของโรงพยาบาลมาก่อนหน้านี้ 2 ปีแล้ว หวังปรับจากที่ผู้ป่วยทุกโรคต้องไปพบแพทย์ที่โรงพยาบาล ปรับเป็นเฉพาะโรคที่จำเป็นเท่านั้นที่ต้องไปโรงพยาบาล เพื่อลดความแออัด ลดความเสี่ยงที่ผู้ป่วยจะติดเชื้อโรคอื่นจากโรงพยาบาลโดยเฉพาะกลุ่มผู้สูงอายุที่ภูมิคุ้มกันถดถอย เสี่ยงติดเชื้อง่าย และเมื่อป่วยเสี่ยงอาการรุนแรงถึงขั้นเสียชีวิต เช่นเดียวกับโรคโควิด-19 ที่ขณะนี้พบผู้ติดเชื้อส่วนใหญ่เป็นวัยทำงานแต่คนที่เสียชีวิตมากกลับเป็นผู้สูงอายุ ซึ่งจากนี้จะมีการนำระบบที่เตรียมไว้มาใช้อย่างจริงจังทั้งการนัดคิวออนไลน์ ตรวจรักษาทางไกล ส่งยาทางไปรษณีย์ และจัดบริการดูแลถึงบ้าน ซึ่งหลายบริการได้ดำเนินการแล้ว อย่างไรก็ตาม เพื่อให้ผ่านวิกฤติโควิด-19 ไปให้ได้ แนะทุกครอบครัวที่มีผู้สูงอายุควรระวังตัวเองไม่ใกลายเป็นผู้นำเชื้อกลับไปติดผู้สูงอายุในบ้าน ส่วนการดูแลสุขภาพกาย-ใจ ผู้สูงอายุช่วงนี้แนะนำทำตามหลัก 5 อ. คือ อ.อาหาร เน้นอาหารสุข สะอาด ส่งเสริมสุขภาพ อ.อารมณ์ ต้องไม่ให้เครียด ไม่ควรติดตามข่าวเครียดๆ ทาง Social Media มากเกินไป ควรหากิจกรรมให้ทำเพื่อฝึกสมอง เช่น การเล่นเกมซูโดกุ เป็นต้น อ.ออกกำลังกาย อ.เอนกายพักผ่อน นอนวันละ 7-9 ชั่วโมง และ อ.ออกห่างสังคม ไม่จำเป็นอย่าออกจากบ้าน จำเป็นต้องออกจริงลูก-หลานควรเตรียมอุปกรณ์ป้องกันที่เหมาะสมให้ ทั้งหน้ากากอนามัยและเจลล้างมือ